Boekresensie: Oor die koleOor die kole deur Martelize Brink word uitgegee deur Human en Rousseau. Martelize Brink dra die boek op aan elke braaier, meester of te not. “Aan elkeen wat die geselligheid van ’n vuurtjie koester,” skryf sy. “En aan die geliefde gewillige medebraaier wat gewoonlik die braaibroodjies maak.” Die resepteboek is ook ’n ode van ’n dogter aan haar pa. Brink roep vele herinneringe aan haar pa en sy liefde vir kosmaak op die vuur op. Die Brinks het in die pastorie van die Toringkerk in Lady Greystraat te Paarl grootgeword. Brink het graag op haar pa se skoot gesit terwyl daar gebraai word. Sy was nog baie klein, maar haar pa het ’n ou houtdruiweboksie voor die vuur geplaas sodat sy kon “help” en sien wat binne-in die pot prut, op die rooster braai of oor die kole opgedis word. Dit verskaf haar eindelose vreugde wanneer mense smul aan die kos wat sy opdis. Die boek neem die leser op reis deur verskeie lande. Daar word gebak, gerook, gebraai en geprut. Brink berei enigiets van stadige terugsitkos tot vinnige weeksdae-lekkertes voor. Sy span verskeie tegnieke en metodes in om buitelugkos voor te berei, byvoorbeeld beroking en ketelbraai. Haar wenke en raad oor braaihout, die briket-slangmetode, temperatuurmeters, braaibykomstighede, en so meer is nie te versmaai nie. Die in-die-kol-lokteks op die agterblad beskryf Oor die kole as ’n “om-die-vuur-kosboek met resepte vir elke okkasie in die buitelug: van ’n boere-ontbyt of kaalvoet-kuier om die braaivuur saam met jou hartsmense tot ’n fynproewer-feesmaal met dekadente soetgoed”. Hiermee stem ek heelhartig saam. Ek het Brink se gepaste beskrywings en vertellings by elke resep geniet. Haar raakvat onthoustories laat mens nostalgies terugverlang na eenvoud en samesyn om ’n bord koesterkos saam met jou hartsmense. Oor die kole beslaan 192 bladsye en tien hoofstukke. Die beskrywende hoofstuktitels wek die leser se aptyt: “Brekfis en braaihappies”, “Sissende steaks”, “Doeksagte lam en bees”, “Pruttende potte”, “Veelsydige vark”, “Hoender vir ’n koning”, “Vis en seekos”, “Sielswarm brood”, “Braaibykosse” en “Soete verleiding”. Daar is ook ’n nuttige register. Ek noem weer die hoofstuktitels en gee drie voorbeelde van disse by elk: Met ons volgende braai sal ek graag die mosbolletjie-braaibroodjieresep (bl. 146) saam met die gebraaide snoek (bl. 128) wil probeer. Meer oor die skrywer: Martelize Brink is ’n gewilde stem op die radio. Sy is al bekroon met talle ATKV-Mediaveertjies vir beste leefstyl-en-vermaakprogram, beste insetsel en beste onderhoudvoerder. Huisgenoot het haar in 2013 aangewys as Huisgenoot-Tempo se radio-aanbieder van die jaar. Sy tree dikwels op as motiveringspreker en seremoniemeester. Martelize kook!, haar heel eerste kookboek, het in 2017 verskyn. Oor die kole is by deelnemende boekhandelaars beskikbaar, maar jy kan jou kopie gerus ook hier bestel.